किरणको लोकप्रियताको परीक्षा
राष्ट्रिय फुटबल टिमका नम्बर १ गोलकिपर किरण कुमार चेम्जोङ गत वर्ष घरेलु प्रतियोगितामा देखिएनन् । यस बेला उनी विदेशमै लिग खेलिरहेका थिए ।
काठमाडौँ — राष्ट्रिय फुटबल टिमका नम्बर १ गोलकिपर किरण कुमार चेम्जोङ गत वर्ष घरेलु प्रतियोगितामा देखिएनन् । यस बेला उनी विदेशमै लिग खेलिरहेका थिए ।उनको प्रदर्शन पनि उच्च स्तरको रह्यो । त्यसैले उनी पल्सर स्पोर्टस् अवार्ड २०७४ को पिपुल्स च्वाइस विधाको मनोनयनमा परेका हुन् ।राष्ट्रिय टोलीले खेलेको एसियन कप २०१९ छनोटको सबै पाँच खेलमा पहिलो रोजाईमा मैदानमा ओर्लदै पूरा समय खेलेका किरण माल्दिभ्स र भारतको लिगमा पनि खेलेकाले निक्कै चर्चामा रहे । उनले टीसी स्पोर्टस क्लबबाट माल्दिभ्सको धिवेही प्रिमियर लिग खेले । यसमा उनको टिम उपविजेता भयो । टीसी स्पोर्टसो नम्बर १ किपरको रुपमा पूरा सिजन खेलेका उनी माल्दिभ्सको पहिलो श्रेणीको लिगमा उत्कृष्ट ५ बिदेशी खेलाडीमा पनि परेका थिए ।किरण २०७३ साल पुसमा माल्दिभियन क्लबमा अनुबन्धित भएका थिए । उनको टिम टीसी स्पोर्ट्स लिग उपविजेताको रुपमा एएफसी कपमा पनि छनोट भएको थियो । किरणले लगातार राम्रो प्रदर्शन गरे र उनले टीसी स्पोर्टसलाई प्रेसिडेन्ट्स कप र एफए कपको फाइनलमा पनि पुर्‍याउन महत्वपूर्ण योगदान गरेका थिए ।माल्दिभ्समा धिवेही लिगको सिजन समाप्त भएलगत्तै किरण भारतको आई लिग क्लब मिनरेवा पञ्जावमा पुगे । उनी नौ खेल बाकी रहदा त्यहाँ पुगेका थिए र त्यस बेला मिनेरवा लिगको शीर्षस्थानमा थियो । उसलाई उत्कृष्ट गोलकिपर चाहिएको थियो । त्यसैले उसले किरणलाई अनुबन्धित गरेका थिए । किरणले आठ खेलमा गोलपोष्ट सम्हालेका थिए । उनी सात खेलमा पहिलो रोजाईमा थिए । मोहन बगानविरुद्धको खेलमा एक पेनाल्टी पनि रोकेका थिए ।किरणको टिम मिनेरवा पञ्जाव अन्तत: आई लिग च्याम्पियन नै बन्यो । गोलपोष्टमा आफ्नो कौशल देखाउन भ्याएका उनी भारतको पहिलो श्रेणीको लिगमा च्याम्पियन हुने पहिलो नेपाली बने । आई लिगमा राम्रो प्रदर्शनकै कारण उनलाई अहिले अन्य क्लबले पनि अनुबन्ध गर्ने प्रस्ताव गरिरहेका छन् ।राष्ट्रिय टिममा पनि किरणको प्रदर्शन सन्तोषजनक रह्यो । उनी एसियन कप छनोटमा यमनविरुद्ध हलचोकमा गोलरहित टुंगिएको खेलमा म्यान अफ द म्याच नै चुनिएका थिए । उनी पिपुल्स च्वाइस विधामा युवा क्रिकेटर सन्दिप लामिछाने, टेबल टेनिसका नम्बर १ स्यान्टुु श्रेष्ठ, भलिबलका मान बहादुर श्रेष्ठ र गल्फकी प्रतिमा शेर्पा मनोनयनमा परेका छन् । उनीहरूमध्ये एकले सर्बाधिक भोटको आधारमा अवार्ड जित्नेछ ।यसपटक एसएमएस भोटिङ, फेसबुक लाइक्स, आयोजक नेपाल खेलकुद पत्रकार मञ्चका सदस्यहरू र विभिन्न खेलका प्रशिक्षकहरूका मतको आधारमा विजेताको टुंगो लाग्नेछ, जसको घोषणा ३ जेठमा हुनेछ । विजेताले पल्सर मोटरसाइकल पाउनेछन् ।